A BIZOTTSÁG 1564/2007/EK RENDELETE
(2007. december 21.)
a Kanadából származó sertéshúsra vonatkozó behozatali vámkontingens megnyitásáról és kezeléséről szóló 979/2007/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a sertéshús piacának közös szervezéséről szóló, 1975. október 29-i 2759/75/EGK tanácsi rendeletre (1) és különösen annak 11. cikke (1) bekezdésére,
mivel:
(1)
A 979/2007/EK bizottsági rendelet (2) 4. cikkének (1) bekezdése értelmében a kérelmezők egy adott behozatali vámkontingens-alidőszakra vonatkozó első kérelmük benyújtása alkalmával kötelesek igazolni, hogy a 2759/75/EGK rendelet 1. cikkében felsorolt termékekből a cikkben meghatározott időszakok mindegyikében legalább 50 tonnát behoztak vagy kivittek.
(2)
Szükségesnek mutatkozik egyértelművé tenni, hogy a kérelmezőnek a korábbi tapasztalatait az éves vámkontinens tárgyidőszakára vonatkozó első kérelem benyújtásakor kell igazolnia. Ez az első kérelem a vámkontingens tárgyidőszakának bármely alidőszakára vonatkozóan benyújtható, és ha a kérelmező több alidőszakra vonatkozóan is nyújt be kérelmet, az igazolást elegendő az első alkalommal bemutatni.
(3)
A 979/2007/EK rendeletet ezért ennek megfelelően módosítani kell.
(4)
Az e rendeletben előírt rendelkezések összhangban vannak a Sertéshúspiaci Irányítóbizottság véleményével,
ELFOGADTA EZT A RENDELETET:
1. cikk
A 979/2007/EK rendelet 4. cikkének (1) bekezdése helyébe a következő szöveg lép:
„(1) Az 1301/2006/EK rendelet 5. cikke alkalmazásában a behozatali engedély kérelmezője az adott éves vámkontingens tárgyidőszakára vonatkozó első kérelmének benyújtása alkalmával köteles igazolni, hogy az említett cikkben meghatározott mindkét időszakban a 2759/75/EGK rendelet 1. cikkének hatálya alá tartozó termékekből legalább 50 tonnányit behozott vagy kivitt.”
2. cikk
Ez a rendelet Az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. december 21-én.